RAKKOMANDAZZJONI TAL-KUNSILL

tal-5 ta’ April 2022

dwar il-mobilità ta’ voluntiera żgħażagħ madwar l-Unjoni Ewropea

(Test b’rilevanza għaż-ŻEE)

(2022/C 157/01)

IL-KUNSILL TAL-UNJONI EWROPEA,

Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 165 u 166 tiegħu,

Wara li kkunsidra l-proposta tal-Kummissjoni Ewropea,

Billi:

1. Fil-15 ta’ Settembru 2021, fl-indirizz tagħha dwar l-Istat tal-Unjoni Ewropea (1) l-President tal-Kummissjoni Ewropea ħabbret li l-Kummissjoni Ewropea ser tipproponi li ssemmi l-2022 is-Sena Ewropea taż-Żgħażagħ, “sena ddedikata għall-valorizzazzjoni taż-żgħażagħ li ssagrifikaw tant għall-oħrajn”. Is-Sena Ewropea taż-Żgħażagħ għandha l-għan, fost affarijiet oħra, li “tappoġġa liż-żgħażagħ biex jiksbu fehim aħjar tad-diversi opportunitajiet disponibbli għalihom mill-politiki pubbliċi fil-livell tal-Unjoni, nazzjonali, reġjonali u lokali, u tippromwovihom b’mod attiv, sabiex tappoġġa l-iżvilupp personali, soċjali, ekonomiku u professjonali tagħhom f’dinja ekoloġika, diġitali u inklużiva, filwaqt li timmira li tneħħi l-ostakli li jkun fadal biex iseħħ dan” (2).

2. Kif inhu enfasizzat fir-Riżoluzzjoni tal-Parlament Ewropew dwar l-impatt tal-COVID-19 fuq iż-żgħażagħ u fuq l-isport (2020/2864(RSP)) (3) iż-żgħażagħ huma fil-qalba tal-attivitajiet motivati mis-solidarjetà biex iwieġbu għall-ħtiġijiet fil-komunitajiet tagħhom fid-dawl tal-pandemija tal-COVID-19, minn tmexxija ta’ kampanji ta’ sensibilizzazzjoni għall-ħidma fuq quddiem nett bħala parti mill-Korp Ewropew ta’ Solidarjetà, għal inizjattivi oħra ta’ volontarjat.

3. Permezz tal-azzjonijiet tagħhom ta’ volontarjat fil-Korp Ewropew ta’ Solidarjetà u skemi oħrajn, iż-żgħażagħ qegħdin jeffettwaw fil-prattika l-Preambolu tat-Trattat dwar l-Unjoni Ewropea (TUE), li jenfasizza x-xewqa tal-firmatarji li japprofondixxu s-solidarjetà bejn il-popli tal-Ewropa, l-Artikolu 2 TUE, li jsemmi s-solidarjetà bħala waħda mill-valuri komuni għall-Istati Membri, kif ukoll l-Artikolu 3 TUE, li jsemmi li l-għan tal-Unjoni huwa li tippromwovi l-paċi, il-valuri tagħha u l-benesseri tal-popli tagħha. L-azzjonijiet tagħhom ta’ volontarjat għall-għajnuna umanitarja jikkontribwixxu għall-promozzjoni tal-paċi fl-Ewropa u fid-dinja, u għar-rispett għad-dinjità tal-bniedem u d-drittijiet tal-bniedem.

4. L-esperjenzi mas-Servizz Volontarju Ewropew (mill-1996 sal-2018) u mal-Korp Ewropew ta’ Solidarjetà, filwaqt li rnexxew, urew il-ħtieġa li jiġi ffaċilitat aktar il-volontarjat tranżnazzjonali, b’mod partikolari għaż-żgħażagħ b’inqas opportunitajiet. F’dan il-kuntest, il-Kunsill talab rieżami tar-Rakkomandazzjoni tal-Kunsill tal-20 ta’ Novembru 2008 dwar il-mobilità ta’ voluntiera żgħażagħ fl-Unjoni Ewropea (“ir-Rakkomandazzjoni tal-Kunsill tal-2008”) sabiex jissaħħaħ il-potenzjal tal-Programmi Ewropej għaż-Żgħażagħ li jilħqu liż-żgħażagħ u li jgħinu fil-bini ta’ komunità (4). Dan huwa espress b’mod partikolari fl-Anness 4 dwar il-Pjan ta’ Ħidma għall-Istrateġija tal-UE għaż-Żgħażagħ mill-2019 sal-2027. Barra minn hekk, ir-Rapport tal-Kummissjoni dwar l-implimentazzjoni tal-Istrateġija tal-UE għaż-Żgħażagħ tal-14 ta’ Ottubru 2021 (5) irrefera għar-rieżami tar-Rakkomandazzjoni tal-Kunsill tal-2008.

5. Il-biċċa l-kbira tal-kwistjonijiet li tqajmu fir-Rakkomandazzjoni tal-Kunsill tal-2008 għadhom kruċjali u nżammu f’din il-proposta. L-aġġornament tar-Rakkomandazzjoni tal-Kunsill tal-2008 sar meħtieġ minħabba diversi żviluppi mill-2008 ’l hawn. Żvilupp importanti huwa t-tnedija tal-Korp Ewropew ta’ Solidarjetà fl-2016 u l-ħolqien ta’ skemi u azzjonijiet nazzjonali ġodda ta’ volontarjat, anke b’elementi tranżnazzjonali (6) li xi drabi joffru opportunitajiet simili ħafna għaż-żgħażagħ. L-Istrateġija tal-Unjoni Ewropea għaż-Żgħażagħ mill-2019 sal-2027 (7) stiednet lill-Istati Membri u lill-Kummissjoni, fl-oqsma ta’ kompetenza rispettivi tagħhom, sabiex “ifittxu l-komplementarjetà u s-sinerġiji bejn l-istrumenti ta’ finanzjament tal-UE u l-iskemi nazzjonali, reġjonali u lokali”.

6. Evalwazzjoni tal-Istrateġija tal-UE għaż-Żgħażagħ u tar-Rakkomandazzjoni tal-Kunsill tal-2008 (8) identifikat il-ħtieġa ta’ inklużjoni ta’ persuni minn sfondi żvantaġġati bħala kwistjoni aktar urġenti fl-2015 milli kienet fl-2008. Ħtiġijiet oħrajn identifikati iżda mhux indirizzati mir-Rakkomandazzjoni tal-2008 kienu jinkludu l-assigurazzjoni tal-kwalità għal proġetti ta’ volontarjat, opportunitajiet ta’ bini tal-kapaċità għall-organizzazzjonijiet u monitoraġġ aħjar tal-implimentazzjoni tar-Rakkomandazzjoni. Grupp ta’ esperti għamel aktar rakkomandazzjonijiet ta’ politika (9), li jkopru wkoll il-kondiviżjoni tal-għarfien u n-networking, l-aċċess għall-volontarjat, l-ostakli amministrattivi, is-sensibilizzazzjoni, ir-rikonoxximent, il-volontarjat diġitali u l-kuntest ambjentali, li informaw ir-Rakkomandazzjoni proposta.

7. Mill-2008 ’l hawn, l-impatt tal-kriżijiet, pereżempju dawk li jfixklu l-mobilità fiżika tranżnazzjonali tal-voluntiera, kien sever. Il-pandemija tal-COVID-19 enfasizzat l-importanza li jiġu żgurati is-sigurtà, is-sikurezza u s-saħħa fiżika u mentali tal-parteċipanti kollha f’kull ħin, inkluż li jsiru dispożizzjonijiet għall-ġestjoni tal-impatt potenzjali ta’ ċirkostanzi mhux previsti. Barra minn hekk, għal żmien twil, il-kunċett ta’ “volontarjat tranżnazzjonali” fil-prattika kien jirreferi esklużivament għal attivitajiet li jinvolvu l-mobilità fiżika tal-voluntiera. Madankollu, bil-progress teknoloġiku u taħt l-influwenza tal-pandemija tal-COVID-19, tfaċċaw xejriet ġodda ta’ volontarjat. Il-volontarjat diġitali żvela l-potenzjal tiegħu li jikkomplementa l-mobilità fiżika jew li jkun forma ottimali ta’ volontarjat għaż-żgħażagħ li mhumiex f’pożizzjoni li jivvjaġġaw fiżikament. Id-dimensjoni interġenerazzjonali tal-volontarjat uriet ukoll b’mod ċar kemm hi importanti biex jiġu indirizzati l-isfidi demografiċi tas-soċjetà tagħna. It-tħassib dwar l-ambjent u t-tibdil fil-klima jinsabu fil-quċċata tal-aġenda politika tal-UE u jeħtieġ li jiġu riflessi f’attivitajiet li jinvolvu l-mobilità tranżnazzjonali.

8. Il-Komunikazzjoni tal-Kummissjoni Ewropea dwar l-istabbiliment taż-Żona Ewropea tal-Edukazzjoni sal-2025 (10) enfasizzat l-importanza tal-inklużività, tal-kwalità u tar-rikonoxximent ta’ esperjenzi transfruntieri skont il-Korp Ewropew ta’ Solidarjetà. Il-garanziji tal-kwalità tal-opportunitajiet u d-dispożizzjonijiet disponibbli għal appoġġ xieraq lill-parteċipanti f’kull stadju tal-esperjenza tagħhom tal-volontarjat jikkostitwixxu prerekwiżit għall-attivitajiet ta’ volontarjat għall-benefiċċju tal-komunitajiet kif ukoll tal-voluntiera żgħażagħ.

9. Fir-Riżoluzzjoni tal-Kunsill dwar qafas strateġiku għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn (2021-2030), il-Kunsill ikkonferma fil-qasam prijoritarju 1 tal-qafas strateġiku li “t-trawwim, il-valorizzazzjoni u r-rikonoxximent tal-apprendiment mhux formali, inkluż il-volontarjat, u t-titjib tal-inklużività, il-kwalità u r-rikonoxximent ta’ attivitajiet ta’ solidarjetà transfruntiera” hija kwistjoni konkreta għall-azzjoni.

10. Waħda mill-ewwel diffikultajiet li jiltaqgħu magħhom iż-żgħażagħ interessati fl-esperjenza tal-volontarjat tranżnazzjonali hija l-aċċess għal informazzjoni faċli għall-utent dwar l-istatus u d-drittijiet tagħhom bħala voluntiera, fuq sit web nazzjonali ddedikat, sabiex ikunu jistgħu jibdew l-attività ta’ volontarjat tranżnazzjonali tagħhom b’għarfien sħiħ ta’ liema impatt ser jkollha fuq id-drittijiet u l-intitolamenti tas-sigurtà soċjali tagħhom fl-Istat Membru ospitanti kif ukoll fl-Istat Membru tar-residenza abitwali tagħhom (11). Skont ir-Regolament (UE) 2018/1724 tal-Parlament Ewropew u tal-Kunsill tat-2 ta’ Ottubru 2018 li jistabbilixxi gateway diġitali unika li tipprovdi aċċess għall-informazzjoni, għall-proċeduri u għas-servizzi ta’ assistenza u ta’ soluzzjoni tal-problemi, il-Kummissjoni u l-Istati Membri diġà huma obbligati jipprovdu l-informazzjoni online faċli għall-utent liċ-ċittadini tal-UE dwar id-drittijiet, l-obbligi u r-regoli stabbiliti fid-dritt tal-Unjoni u f’dik nazzjonali fil-qasam tal-volontarjat fi Stat Membru ieħor (12).

11. Ħafna kwistjonijiet relatati mal-mobilità tranżnazzjonali ma jistgħux jiġu indirizzati fil-livell nazzjonali biss, peress li l-attivitajiet jinvolvu kemm l-Istati Membri li jibagħtu lill-voluntiera kif ukoll dawk li jospitawhom. L-oqfsa amministrattivi u legali dwar il-volontarjat jistgħu jvarjaw bejn l-Istati Membri. Informazzjoni komprensiva u adatta għaż-żgħażagħ relatata mar-regoli legali u amministrattivi nazzjonali li jirregolaw il-volontarjat, b’mod partikolari informazzjoni dwar il-kopertura tas-sigurtà soċjali kemm fl-Istati Membri li jibagħtu lill-voluntiera kif ukoll dawk li jospitawhom, hija importanti ħafna għaż-żgħażagħ li jixtiequ jinvolvu ruħhom f’attività ta’ volontarjat tranżnazzjonali.

12. Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni, Pjan ta’ Azzjoni dwar l-Integrazzjoni u l-Inklużjoni 2021-2027 (13) tirrikonoxxi r-rwol tal-volontarjat fl-integrazzjoni u fl-inklużjoni ta’ dawk b’inqas opportunitajiet. Għal ħafna minnhom, l-attivitajiet ta’ volontarjat jistgħu jirrappreżentaw l-aktar għażla aċċessibbli biex jipparteċipaw fil-mobilità transfruntiera, speċjalment f’formati ta’ volontarjat għal żmien qasir jew volontarjat fi gruppi jew timijiet.

13. In-nazzjonali ta’ pajjiżi terzi jistgħu jiffaċċjaw ostakli amministrattivi u prattiċi għall-volontarjat transfruntier jekk ikollhom bżonn japplikaw għal viża għal żmien qasir jew twil jew għal permess ta’ residenza għall-finijiet ta’ servizz ta’ volontarjat fi Stat Membru ieħor. Id-Direttiva (UE) 2016/801 tirregola l-kondizzjonijiet għall-kisba ta’ viża għal żmien twil jew permess ta’ residenza sabiex wieħed jiġi ammess fi Stat Membru tal-UE għall-finijiet ta’ servizz volontarju. Madankollu, ma fihiex dispożizzjonijiet dwar il-mobilità intra-UE ta’ voluntiera minn pajjiżi terzi.

14. Esperjenza ta’ volontarjat tipprovdi eżiti tal-apprendiment lill-voluntiera li jżidu l-impjegabbiltà tagħhom. Jeżistu oqfsa nazzjonali jew tal-UE (jiġifieri, il-Youthpass (14) u l-Europass (15)) li jappoġġaw l-identifikazzjoni, id-dokumentazzjoni u l-validazzjoni tal-eżiti tal-apprendiment tal-attivitajiet ta’ volontarjat. Ir-Rakkomandazzjoni tal-Kunsill tal-20 ta’ Diċembru 2012 dwar il-validazzjoni tat-tagħlim mhux formali u informali (16) stiednet lill-impjegaturi, liż-żgħażagħ u lill-organizzazzjonijiet tas-soċjetà ċivili sabiex jippromwovu u jiffaċilitaw l-identifikazzjoni u d-dokumentazzjoni tal-eżiti tat-tagħlim miksuba fuq il-post tax-xogħol jew f’attivitajiet volontarji. L-evalwazzjoni (17) tar-Rakkomandazzjoni tal-Kunsill tal-2012 identifikat oqsma fejn hija meħtieġa aktar azzjoni sabiex jintlaħqu l-għanijiet tar-Rakkomandazzjoni tal-Kunsill tal-2012, sabiex in-nies jingħataw aċċess għal aktar opportunitajiet ta’ validazzjoni u opportunitajiet aħjar, li jippermettilhom jaċċessaw aktar apprendiment u li jużaw il-ħiliet tagħhom fis-soċjetà Ewropea u fis-suq tax-xogħol. Id-Deċiżjoni dwar il-Europass tas-18 ta’ April 2018 tiddefinixxi l-voluntiera fost il-gruppi fil-mira tagħha.

15. L-iżviluppi l-ġodda mill-2008 ’l hawn, l-evidenza dwar l-ostakli għall-volontarjat tranżnazzjonali u r-rakkomandazzjonijiet ta’ politika ta’ grupp ta’ esperti rigward il-promozzjoni tal-mobilità ta’ voluntiera żgħażagħ, jirrikjedu Rakkomandazzjoni tal-Kunsill ġdida dwar il-volontarjat, bil-għan li tiġi ffaċilitata u mtejba l-kwalità tal-volontarjat tranżnazzjonali taż-żgħażagħ u jiġi mħeġġeġ l-apprendiment reċiproku, in-networking u s-sinerġiji bejn l-iskemi u l-attivitajiet ta’ volontarjat fl-Istati Membri u l-Korp Ewropew ta’ Solidarjetà.

16. Din ir-Rakkomandazzjoni tirrispetta bis-sħiħ il-prinċipji tas-sussidjarjetà u tal-proporzjonalità.

JIRRIKONOXXI LI:

17. Għall-finijiet ta’ din ir-Rakkomandazzjoni, tintuża l-istess definizzjoni ta’ “volontarjat” bħal dik użata fir-Regolament (UE) 2021/888 tal-Parlament Ewropew u tal-Kunsill tal-20 ta’ Mejju 2021 li jistabbilixxi l-Programm tal-Korp Ewropew ta’ Solidarjetà, jiġifieri attività ta’ solidarjetà li sseħħ, għal perjodu ta’ mhux aktar minn 12-il xahar, bħala attività volontarja mhux imħallsa (18) li tikkontribwixxi għall-kisbiet tal-ġid komuni. Fejn l-iskemi tranżnazzjonali eżistenti fl-Istati Membri jipprevedu attivitajiet ta’ solidarjetà li jdumu iktar minn 12-il xahar iżda mill-bqija jikkorrispondu mad-definizzjoni tal-volontarjat, dawn għandhom jitqiesu bħala volontarjat għall-finijiet ta’ din ir-Rakkomandazzjoni u b’hekk jiġu inklużi fil-kamp ta’ applikazzjoni tagħha.

18. Il-volontarjat taż-żgħażagħ skont din ir-Rakkomandazzjoni jinkludi l-volontarjat madwar l-UE minn nazzjonali tal-UE jew minn nazzjonali ta’ pajjiżi terzi li jkunu residenti fi Stat Membru wieħed u li jmorru lejn Stat Membru ieħor għall-fini ta’ servizz volontarju, skont il-Korp Ewropew ta’ Solidarjetà jew kwalunkwe skema jew attività nazzjonali ta’ volontarjat transfruntier fl-Istati Membri. Sa fejn ikun possibbli, l-azzjonijiet imwettqa mill-Istati Membri u mill-Kummissjoni b’reazzjoni għal din ir-Rakkomandazzjoni jenħtieġ li jqisu wkoll l-attivitajiet ta’ volontarjat bejn l-Istati Membri u pajjiżi terzi. Jenħtieġ li l-attivitajiet ta’ volontarjat ma jkollhomx effett avvers fuq impjieg bi ħlas potenzjali jew eżistenti, u jenħtieġ li lanqas ma jitqiesu bħala sostitut għal dan. It-termini “żgħażagħ” u “żgħożija” jkopru l-grupp ta’ età ta’ bejn it-18 u t-30 sena.

19. Żgħażagħ b’inqas opportunitajiet tfisser żgħażagħ li għal raġunijiet ekonomiċi, soċjali, kulturali, ġeografiċi jew ta’ saħħa, minħabba l-ambjent ta’ migrazzjoni tagħhom, jew għal raġunijiet bħal diżabilità jew diffikultajiet edukattivi jew għal kwalunkwe raġuni oħra, inkluż raġuni li tista’ tagħti lok għal diskriminazzjoni skont l-Artikolu 21 tal-Karta tad-Drittijiet Fundamentali tal-Unjoni Ewropea, jiffaċċaw ostakli li jżommuhom milli jkollhom aċċess effettiv għall-opportunitajiet (19).

B’DAN JIRRAKKOMANDA LI L-ISTATI MEMBRI:

20. Jikkunsidraw miżuri li jikkontribwixxu għal u li jmantnu qafas leġiżlattiv u ta’ implimentazzjoni adegwat u ċar għas-saħħa, is-sikurezza u s-sigurtà tal-parteċipanti f’attivitajiet ta’ volontarjat tranżnazzjonali billi: a) jiżguraw li l-voluntiera kollha jistgħu jibbenefikaw minn kopertura tas-sigurtà soċjali fi Stat Membru, f’konformità mad-dispożizzjonijiet tar-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni ta’ sistemi ta’ sigurtà soċjali; b) jappoġġaw l-organizzaturi involuti fl-implimentazzjoni tal-attivitajiet ta’ volontarjat fl-iżgurar li hemm fis-seħħ proċeduri ċari u affidabbli sabiex jieħdu ħsieb u jassistu lill-voluntiera fl-eventwalità ta’ kriżijiet, emerġenzi u ċirkostanzi oħrajn mhux previsti.

21. Jipprovdu informazzjoni aċċessibbli u jqajmu sensibilizzazzjoni dwar id-drittijiet tal-voluntiera kif stipulat fil-qafas iddedikat stabbilit hawn fuq, b’mod partikolari billi: a) jiżguraw li hemm sit web nazzjonali, li jikkonforma mar-rekwiżiti tad-Direttiva dwar l-Aċċessibbiltà għall-Web (20), biex lill-voluntiera jagħtuhom informazzjoni prattika, aċċessibbli u komprensiva relatata mar-regoli legali u amministrattivi nazzjonali li jirregolaw il-volontarjat u l-impatt tal-volontarjat fi Stat Membru ieħor fuq id-drittijiet u l-intitolamenti (21) eżistenti u futuri tas-sigurtà soċjali tal-voluntiera (kemm għall-voluntiera li jkunu deħlin fl-UE kif ukoll għal dawk li jkunu ħerġin mill-UE); b) jappoġġaw fornituri tal-informazzjoni għaż-żgħażagħ permezz tat-tħeġġiġ tat-taħriġ fl-iżvilupp ta’ informazzjoni adatta għaż-żgħażagħ relatata mar-regoli legali u amministrattivi nazzjonali li jirregolaw il-volontarjat; c) iħeġġu kollaborazzjonijiet ma’ networks u servizzi stabbiliti bħall-ERYICA fl-iżvilupp ta’ tali informazzjoni; d) iħeġġu lill-organizzaturi ta’ skemi u attivitajiet nazzjonali eżistenti ta’ volontarjat transfruntier biex jindikaw is-siti web nazzjonali u Ewropej rilevanti (22) li jinformaw lill-voluntiera dwar id-drittijiet, l-obbligi u r-regoli applikabbli tagħhom fir-rigward tal-volontarjat fi Stat Membru ieħor.

22. Itejbu l-kwalità tal-opportunitajiet ta’ volontarjat billi jappoġġaw lill-organizzaturi tal-attivitajiet ta’ volontarjat fl-isforzi tagħhom ta’ bini tal-kapaċità. B’mod partikolari, dan jista’ jinkiseb billi: a) iħeġġu lill-organizzaturi kemm fl-Istati Membri li jibagħtu lill-voluntiera kif ukoll f’dawk li jirċevuhom biex jikkooperaw, inkluż billi jipprovdu biżżejjed informazzjoni dwar l-attività ta’ volontarjat, l-organizzaturi tagħha u l-voluntier, sabiex iż-żewġ partijiet ikunu jistgħu jieħdu deċiżjoni informata dwar is-sostenibbiltà tal-attività u jissodisfaw kwalunkwe rekwiżit legali; b) iħeġġu lill-organizzaturi tal-attivitajiet ta’ volontarjat biex jagħmlu enfasi fuq il-kwalità, fost affarijiet oħrajn billi jibbażaw l-organizzazzjoni tal-attivitajiet ta’ volontarjat fuq analiżi li tappoġġa l-ħtiġijiet identifikabbli u twassal għal eżiti ta’ benefiċċju fil-komunitajiet lokali. c) iħeġġu lill-organizzaturi ta’ attivitajiet ta’ volontarjat biex jagħmlu enfasi adegwata fuq id-dimensjoni tal-apprendiment tal-attivitajiet ta’ volontarjat, inkluż apprendiment tal-lingwi fil-volontarjat tranżnazzjonali; d) jappoġġaw lill-organizzaturi tal-attivitajiet ta’ volontarjat f’użu aktar sistematiku u ġeneralizzat tal-oqfsa nazzjonali jew tal-UE eżistenti (jiġifieri l-Youthpass u l-Europass) sabiex jappoġġaw l-identifikazzjoni, id-dokumentazzjoni u l-validazzjoni tal-eżiti tal-apprendiment tal-attivitajiet ta’ volontarjat; e) jirrikonoxxu l-ħidma fost iż-żgħażagħ bħala promotur ewlieni ta’ opportunitajiet ta’ volontarjat u waħda mill-għodod prinċipali għall-iżvilupp tal-kwalità tal-attivitajiet ta’ volontarjat fl-UE u b’dan il-mod tikkontribwixxi għall-implimentazzjoni tal-Aġenda Ewropea għall-Ħidma fost iż-Żgħażagħ (23); f) jippromwovu mobilità transfruntiera għal dawk attivi f’ħidma fost iż-żgħażagħ u fl-organizzazzjonijiet taż-żgħażagħ; g) jappoġġaw it-taħriġ tal-persuni li jaħdmu maż-żgħażagħ u l-organizzaturi ta’ attivitajiet ta’ volontarjat, filwaqt li jirrikonoxxu r-rwol ewlieni tagħhom fl-akkumpanjament u l-gwida tal-voluntiera żgħażagħ permezz ta’ esperjenza ta’ volontarjat ta’ kwalità għolja; h) iħeġġu l-organizzaturi ta’ attivitajiet ta’ volontarjat tranżnazzjonali biex japplikaw għat-tikketta ta’ kwalità tal-Korp Ewropew ta’ Solidarjetà; i) jiżviluppaw u jippromwovu standards ta’ kwalità ġenerali għall-volontarjat filwaqt li jiġu ispirati mis-sistema komprensiva ta’ miżuri ta’ kwalità, appoġġ, inklużjoni u ċertifikazzjoni li jinsabu fir-Regolament (UE) 2021/888 (24), kull fejn ikun fattibbli fil-kuntest nazzjonali; j) jadottaw miżuri biex jiġi żgurat li l-attivitajiet ta’ volontarjat ma jwasslux għas-sostituzzjoni tal-impjiegi.

23. Jiżguraw li l-aċċess għal attivitajiet ta’ volontarjat tranżnazzjonali jkun opportunità realistika għaż-żgħażagħ kollha, anki għal dawk b’inqas opportunitajiet, inkluż billi: a) jappoġġaw il-ħolqien u/jew it-tħaddim ta’ gateways nazzjonali u strutturi reġjonali u lokali, bħal infrastrutturi ta’ ħidma fost iż-żgħażagħ u ċentri ta’ informazzjoni għaż-żgħażagħ fejn jeżistu, li jipprovdu informazzjoni u gwida rigward l-opportunitajiet ta’ volontarjat eżistenti, f’formati li jkunu aċċessibbli għall-persuni b’diżabilità, għall-voluntiera potenzjali żgħażagħ, inklużi ż-żgħażagħ b’inqas opportunitajiet, għall-organizzazzjonijiet tas-soċjetà ċivili/tas-solidarjetà, u għal partijiet ikkonċernati oħrajn fil-qasam. Dawn l-istrutturi jistgħu jinkludu networks tal-alumni (bħall-EuroPeers) u persuni lokali li jaħdmu maż-żgħażagħ, li bl-użu tal-kapaċità tagħhom jagħtu s-setgħa lil kandidati potenzjali tal-volontarjat u jappoġġawhom, u, fejn rilevanti, jistgħu jaħdmu flimkien mal-Aġenziji Nazzjonali li jimplimentaw il-Korp Ewropew ta’ Solidarjetà; b) jiffaċilitaw l-aċċess għall-esperjenzi ta’ volontarjat tranżnazzjonali għaż-żgħażagħ b’inqas opportunitajiet permezz tal-promozzjoni ta’ informazzjoni mmirata u aċċessibbli u ħidma sabiex jintlaħqu n-nies minn organizzazzjonijiet u networks rilevanti (25), bħal Eurodesk u ERYICA, inkluż permezz tas-sensibilizzazzjoni rigward l-importanza tal-kompetenzi interkulturali u tal-apprendiment tal-lingwi bħala l-ewwel pass lejn il-mobilità tranżnazzjonali; c) jiżguraw li l-organizzaturi ta’ attivitajiet ta’ volontarjat jiġu mħeġġa jippromwovu l-inklużjoni soċjali, inkluż billi jipprovdu akkomodazzjoni raġonevoli u xierqa li hija aċċessibbli għaż-żgħażagħ, b’mod partikolari dawk b’diżabilità; d) jappoġġaw lill-organizzaturi ta’ attivitajiet ta’ volontarjat biex jiżviluppaw aspetti tal-inklużjoni taż-żgħażagħ b’inqas opportunitajiet għall-proġetti tagħhom (26), fost affarijiet oħra billi jpoġġuhom f’kuntatt ma’ esperti minn servizzi responsabbli mill-promozzjoni tal-inklużjoni soċjali li jistgħu jappoġġawhom u jħarrġuhom; e) jipprovdu appoġġ immirat għall-iżvilupp ta’ attivitajiet ta’ volontarjat, li speċifikament jippromwovu l-inklużjoni, l-ugwaljanza u l-awtonomizzazzjoni ta’ gruppi żvantaġġati jew gruppi f’riskju ta’ diskriminazzjoni, filwaqt li jinċentivaw lill-voluntiera żgħażagħ minn dawn il-komunitajiet biex jinvolvu ruħhom fil-volontarjat u jaġixxu bħal multiplikaturi jew anke bħala mudelli tar-rwol fil-komunità tagħhom; f) jappoġġaw lill-organizzazzjonijiet u lin-networks rilevanti fil-promozzjoni ta’ attivitajiet ta’ volontarjat lokali (inkluż formati fuq terminu qasir, part-time u fi gruppi) bħala l-ewwel pass potenzjali lejn il-parteċipazzjoni f’attivitajiet tranżnazzjonali, u jipprovdu appoġġ immirat addizzjonali għall-iżvilupp ta’ opportunitajiet ta’ volontarjat li jindirizzaw liż-żgħażagħ li ma jistgħux jipparteċipaw f’mobilità tranżnazzjonali fiżika għal diversi raġunijiet, pereżempju billi jiġu offruti, fost affarijiet oħra, opportunitajiet ta’ volontarjat diġitali; g) jippromwovu aktar l-għodod tranżnazzjonali eżistenti li jistgħu jiffaċilitaw il-mobilità taż-żgħażagħ, bħall-kards ta’ mobilità, u jħeġġu l-użu tagħhom fl-attivitajiet kollha ta’ volontarjat tranżnazzjonali (27); h) isolvu, fejn ikun possibbli u mingħajr preġudizzju għall-acquis ta’ Schengen u d-dritt tal-Unjoni dwar id-dħul u r-residenza ta’ nazzjonali ta’ pajjiżi terzi, kwistjonijiet amministrattivi u prattiċi li joħolqu diffikultajiet fil-kisba ta’ viżi u/jew permessi ta’ residenza għal nazzjonali ta’ pajjiżi terzi għall-finijiet ta’ servizz volontarju.

24. Iżidu s-sensibilizzazzjoni dwar il-benefiċċji tal-attivitajiet ta’ volontarjat, permezz ta’ informazzjoni, gwida u attivitajiet għall-pubbliku, inkluż billi jiġu involuti parti kkonċernati nazzjonali fl-edukazzjoni, it-taħriġ, l-impjiegi, is-servizzi soċjali u s-setturi taż-żgħażagħ. Jieħdu ħsieb partikolari li ż-żgħażagħ b’inqas opportunitajiet jintlaħqu b’mod ekwu. Dan jinkludi l-promozzjoni tal-fatti li: a) l-attivitajiet ta’ volontarjat jipprovdu mod konkret liż-żgħażagħ biex jikkontribwixxu għall-indirizzar tal-isfidi tas-soċjetà u juru solidarjetà ma’ nies f’sitwazzjoni vulnerabbli; b) esperjenza ta’ volontarjat ittejjeb l-iżvilupp personali, edukattiv, soċjali, ċiviku u professjonali taż-żgħażagħ, u tgħinhom jiżviluppaw kompetenzi li huma meħtieġa u apprezzati mis-suq tax-xogħol; c) jeżistu oqfsa li jappoġġaw l-identifikazzjoni, id-dokumentazzjoni u l-validazzjoni ta’ eżiti tal-apprendiment tal-attivitajiet ta’ volontarjat (inklużi l-Youthpass u l-Europass).

25. Jappoġġaw u jippromwovu attivitajiet ta’ bini ta’ komunitajiet relatati mal-volontarjat. Dan jinkludi: a) li jħeġġu fuq livell nazzjonali t-tħaddim ta’ networks ta’ voluntiera, speċjalment ta’ dawk li jieħdu sehem f’attivitajiet li għandhom viżjoni fit-tul, jiġifieri li ma jkunux marbuta mat-tul ta’ żmien ta’ proġetti individwali jew limitati minnu; b) li jippromwovu networks Ewropej eżistenti marbuta mal-volontarjat, b’mod partikolari n-Network Ewropew ta’ Solidarjetà u l-Europeers, kif ukoll riżorsi u pjattaformi oħrajn aċċessibbli permezz tal-Portal tal-Korp Ewropew ta’ Solidarjetà fuq il-Portal Ewropew taż-Żgħażagħ; c) li jħeġġu lil voluntiera preċedenti jaqsmu l-esperjenzi tagħhom permezz ta’ networks taż-żgħażagħ, ta’ stabbilimenti edukattivi u workshops fi rwoli ta’ ambaxxaturi jew bħala membri ta’ network, u jħarrġu voluntiera attwali jew futuri; d) li jħeġġu lill-organizzaturi tal-attivitajiet ta’ volontarjat biex jappoġġaw lill-voluntiera fl-integrazzjoni tagħhom fil-komunità ospitanti matul l-attività tagħhom u meta jkomplu jinvolvu ruħhom f’attivitajiet ta’ volontarjat wara li jirritornaw f’pajjiżhom, b’enfasi speċjali fuq l-akkumpanjament ta’ żgħażagħ b’inqas opportunitajiet.

26. Jesploraw xejriet ġodda u dimensjonijiet u formati alternattivi tal-volontarjat, inkluż permezz: a) tal-promozzjoni, l-ittestjar tal-formati u l-ġbir tal-evidenza dwar il-volontarjat diġitali, f’kuntest tranżnazzjonali, bħala komplement għall-mobilità fiżika jew anke bħala format awtonomu tal-attivitajiet ta’ volontarjat; b) tar-rikonoxximent tal-valur tal-volontarjat interġenerazzjonali u l-promozzjoni tiegħu bħala kontribut siewi għall-isfidi ffaċċjati minn soċjetà li qiegħda tixjieħ, kif ukoll bħala mod kif iż-żgħażagħ jiġu involuti fi djalogu interġenerazzjonali, li jiffaċilita t-trasferiment tal-għarfien interġenerazzjonali u jtejjeb il-koeżjoni soċjali.

27. Joħolqu sinerġiji, komplementarjetajiet u kontinwità bejn skemi ta’ volontarjat u attivitajiet eżistenti fil-livell Ewropew u f’diversi livelli fi Stati Membri individwali. Dan jinkludi, pereżempju: a) l-iskambju ta’ informazzjoni fost l-Istati Membri dwar skemi ta’ volontarjat eżistenti, inkluż skemi u attivitajiet nazzjonali ta’ servizz ċivili, fejn jeżistu, u t-trażmissjoni ta’ tali informazzjoni lill-Kummissjoni Ewropea, bil-ħsieb li tiġi ffaċilitata l-pubblikazzjoni tagħha fuq il-Portal Ewropew taż-Żgħażagħ, il-Wiki taż-Żgħażagħ, u l-iżvilupp tal-aħjar prattiki; b) il-kunsiderazzjoni ta’ miżuri li jippromwovu u jappoġġaw it-trasferiment tal-aħjar prattiki bejn skemi u attivitajiet ta’ volontarjat.

28. Jappoġġaw attivitajiet ta’ volontarjat li jagħtu kontribut sinifikanti għall-indirizzar tal-isfidi relatati mal-klima u mal-ambjent, billi: a) jinkoraġġixxu l-integrazzjoni ta’ prattiki ekoloġiċi fil-proġetti u fl-attivitajiet kollha ta’ volontarjat, kif ukoll jippromwovu mġiba ambjentalment sostenibbli u responsabbli fost il-parteċipanti u l-organizzazzjonijiet parteċipanti; b) jippromwovu t-tnaqqis tal-impronta ambjentali tal-attivitajiet ta’ volontarjat, pereżempju billi jnaqqsu l-iskart, billi jirriċiklaw u, kull meta possibbli, billi jużaw mezzi sostenibbli tat-trasport; c) jippromwovu l-iżvilupp ta’ attivitajiet ta’ volontarjat li jindirizzaw is-suġġetti tal-protezzjoni ambjentali, tas-sostenibbiltà, tal-għanijiet klimatiċi u tal-prevenzjoni u l-irkupru tad-diżastri.

29. Jinkludu informazzjoni dwar il-progress fis-segwitu ta’ din ir-Rakkomandazzjoni f’aġġornamenti regolari magħmula skont l-Istrateġija tal-UE għaż-Żgħażagħ, b’mod partikolari bħala parti mill-Wiki taż-Żgħażagħ.

B’DAN JISTIEDEN LILL-KUMMISSJONI BIEX:

30. Tiffaċilita l-iskambju ta’ prattiki bejn l-Istati Membri dwar kif għandhom jiġu indirizzati l-ostakli li jistgħu jipprevjenu liż-żgħażagħ milli jipparteċipaw fil-volontarjat, pereżempju permezz ta’ attivitajiet ta’ tagħlim bejn il-pari, gruppi ta’ esperti tal-Kummissjoni jew il-Pjattaforma tal-Istrateġija tal-UE għaż-Żgħażagħ.

31. Tappoġġa lill-Istati Membri jsegwu din ir-Rakkomandazzjoni permezz tal-mekkaniżmi u l-għodod ta’ kooperazzjoni tal-Istrateġija tal-UE għaż-Żgħażagħ, l-Aġenda Ewropea għall-Ħidma fost iż-Żgħażagħ u l-programmi tal-UE għaż-żgħażagħ, b’mod partikolari l-Korp Ewropew ta’ Solidarjetà.

32. Tiffaċilita l-apprendiment reċiproku u l-iskambji fost l-Istati Membri u l-partijiet ikkonċernati rilevanti kollha f’diversi livelli permezz ta’ attivitajiet bħall-apprendiment bejn il-pari, il-konsulenza bejn il-pari, il-gruppi ta’ esperti, in-networking u strutturi oħrajn ta’ kooperazzjoni, inkluż b’enfasi fuq sinerġiji u komplementarjetajiet bejn l-iskemi jew attivitajiet fil-livell tal-UE u fil-livell nazzjonali, inkluż skemi nazzjonali ta’ servizz ċivili, fejn jeżistu. Għal dan il-għan, tagħmel użu mill-ispazji eżistenti bħall-Wiki taż-Żgħażagħ u l-Portal Ewropew taż-Żgħażagħ fejn ir-riżorsi u l-għarfien jistgħu jiġu kondiviżi fost l-Istati Membri u l-organizzazzjonijiet mhux governattivi (NGOs) f’livelli differenti.

33. Tesplora xejriet u formati ġodda tal-volontarjat li jirrispettaw il-prinċipji bażiċi għall-opportunitajiet indaqs u n-nondiskriminazzjoni, l-aċċessibbiltà, l-inklużività u kwalità għolja tal-attivitajiet, permezz tal-ġbir tal-evidenza, l-iżvilupp tal-aħjar prattiki u t-tħejjija ta’ gwida u manwali, b’mod partikolari fir-rigward tal-volontarjat diġitali jew imħallat u l-volontarjat interġenerazzjonali.

34. Tippromwovi u xxerred l-informazzjoni dwar l-opportunitajiet Ewropej għall-volontarjat taż-żgħażagħ, b’mod partikolari għal persuni b’inqas opportunitajiet, permezz tal-Portal Ewropew taż-Żgħażagħ, li fih l-għodda ta’ reġistrazzjoni għall-attivitajiet ta’ solidarjetà skont il-Korp Ewropew ta’ Solidarjetà. B’kooperazzjoni mal-Istati Membri, tinkludi links għas-siti web nazzjonali rilevanti fuq il-Portal Ewropew taż-Żgħażagħ (28).

35. Tkompli tiżviluppa, tippromwovi u tipprovdi appoġġ għall-użu ta’ għodod eżistenti tal-UE li jappoġġaw il-validazzjoni tal-eżiti tal-apprendiment mhux formali u informali, b’mod partikolari l-Youthpass u l-pjattaforma tal-Europass, inkluż permezz ta’ kredenzjali diġitali Ewropej għall-apprendiment.

36. Tappoġġa r-riċerka u l-ġbir tad-data dwar l-impatt fit-tul tal-attivitajiet ta’ volontarjat u solidarjetà għall-individwi u għall-organizzazzjonijiet, kif ukoll fuq is-soċjetà, inkluż it-tagħlimiet u l-għarfien meħuda mill-pandemija tal-COVID-19 dwar is-settur tal-volontarjat u t-tħejjija tiegħu għal kriżijiet simili, permezz ta’ studji, stħarriġ, statistika, riċerka u analiżi tad-data.

37. Tuża l-pjattaforma online Wiki taż-Żgħażagħ sabiex tiġbor l-informazzjoni dwar il-progress tal-Istati Membri sabiex isegwu din ir-Rakkomandazzjoni.

38. Tirrapporta dwar l-użu ta’ din ir-Rakkomandazzjoni tal-Kunsill fil-kuntest tal-ħidma dwar l-implimentazzjoni tal-Istrateġija tal-UE għaż-Żgħażagħ u tal-qafas strateġiku għall-kooperazzjoni Ewropea fl-edukazzjoni u t-taħriġ lejn iż-Żona Ewropea tal-Edukazzjoni u lil hinn minnha.

Din ir-Rakkomandazzjoni tissostitwixxi r-Rakkomandazzjoni tal-Kunsill tal-20 ta’ Novembru 2008 dwar il-mobilità ta’ voluntiera żgħażagħ fl-Unjoni Ewropea.

Magħmul fil-Lussemburgu, il-5 ta’ April 2022. Għall-Kunsill Il-President R. BACHELOT-NARQUIN

(1) https://ec.europa.eu/info/sites/default/files/soteu_2021_address_en_0.pdf

(2) Deċiżjoni (UE) 2021/2316 tal-Parlament Ewropew u tal-Kunsill tat-22 ta’ Diċembru 2021 dwar Sena Ewropea taż-Żgħażagħ (2022) (ĠU L 462, 28.12.2021, p. 1).

(3) Testi adottati - L-impatt tal-COVID-19 fuq iż-żgħażagħ u fuq l-isport - l-Erbgħa, 10 ta’ Frar 2021 (europa.eu)

(4) ĠU C 456, 18.12.2018, p. 1.

(5) Rapport tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar l-implimentazzjoni tal-Istrateġija tal-UE għaż-Żgħażagħ (2019-2021), COM/2021/636 final.

(6) Regolament (UE) 2021/888 tal-Parlament Ewropew u tal-Kunsill tal-20 ta’ Mejju 2021 li jistabbilixxi l-Programm tal-Korp Ewropew ta’ Solidarjetà. L-attivitajiet ta’ volontarjat jistgħu jsiru f’pajjiżi li mhumiex fl-UE:

- kif previst fl-Artikolu 7.2 tar-Regolament (UE) 2021/888, il-“volontarjat taħt il-fergħa ’parteċipazzjoni taż-żgħażagħ f’attivitajiet ta’ solidarjetà’” jista’ jsir f’pajjiż li mhuwiex il-pajjiż tar-residenza tal-parteċipant (’il-volontarjat transfruntier’) jew fil-pajjiż tar-residenza tal-parteċipant (’il-volontarjat fil-pajjiż’)". Pajjiż għajr il-pajjiż ta’ residenza tal-parteċipant jista’ jkun pajjiż terz assoċjat mal-Programm jew pajjiż parteċipant ieħor;

- kif previst fl-Artikolu 10.2 tar-Regolament (UE) 2021/888, “il-volontarjat taħt il-Korp Volontarju Ewropew ta’ Għajnuna Umanitarja jista’ jsir biss f’dawk ir-reġjuni tal-pajjiżi terzi li fihom...jitwettqu attivitajiet u operazzjonijiet ta’ għajnuna umanitarja; u...ma jkun hemm għaddej ebda kunflitt armat internazzjonali jew mhux internazzjonali”.

Barra minn hekk, kif previst fl-Artikolu 2(3), il-parteċipazzjoni fil-Programm hija miftuħa wkoll għal nazzjonali ta’ pajjiżi terzi li jirrisjedu “legalment fi Stat Membru, f’pajjiż terz assoċjat mal-Programm jew f’pajjiż parteċipant ieħor skont dan ir-Regolament”.

(7) https://eur-lex.europa.eu/legal-content/MT/TXT/PDF/?uri=CELEX:42018Y1218(01)&qid=1578414694481&from=MT

(8) Evaluation of the EU Youth Strategy and the Council Recommendation on the mobility of young volunteers (Evalwazzjoni tal-Istrateġija tal-UE għaż-Żgħażagħ u r-Rakkomandazzjoni tal-Kunsill dwar il-mobilità tal-voluntiera żgħażagħ), 2016.

(9) “Promoting the mobility of young volunteers and cross-border solidarity, a practical toolbox for actors and stakeholders in the field of youth and recommendations for policymakers”, żviluppat mill-grupp ta’ esperti stabbilit mill-Kummissjoni Ewropea sabiex jappoġġa l-proċess ta’ rieżami tar-Rakkomandazzjoni tal-Kunsill tal-2008 dwar il-mobilità ta’ voluntiera żgħażagħ, 2021 (ħidma mwettqa bejn Settembru tal-2019 u Settembru tal-2020).

(10) Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar il-kisba sal-2025 taż-Żona Ewropea tal-Edukazzjoni, COM(2020)625 final, disponibbli fuq EUR-LEX - 52020DC0625 - MT - EUR-LEX (europa.eu)

(11) Jenħtieġ li jiġi mfakkar li r-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni ta’ sistemi ta’ sigurtà soċjali jipprevedi l-koordinazzjoni tad-drittijiet tas-sigurtà soċjali, inkluż tal-benefiċċji tal-mard, f’sitwazzjonijiet transfruntieri u japplika għall-voluntiera li jmorru minn Stat Membru għal ieħor.

(12) ĠU L 295, 21.11.2018, p. 32, l-Anness I, it-Taqsima E. Implimentata permezz tal-portal “L-Ewropa Tiegħek”: L-Ewropa Tiegħek (europa.eu)

(13) COM (2020) 758 final.

(14) Il-Youthpass huwa l-istrument prinċipali ta’ rikonoxximent u ta’ validazzjoni disponibbli għall-parteċipanti kollha tal-Erasmus+ u fil-Korp Ewropew ta’ Solidarjetà sabiex jirrifletti l-proċess ta’ apprendiment u jiddokumenta l-eżiti tal-apprendiment tagħhom fiċ-ċertifikat tal-Youthpass.

(15) Id-Deċiżjoni (UE) 2018/646 tal-Parlament Ewropew u tal-Kunsill tat-18 ta’ April 2018 dwar qafas komuni għall-għoti ta’ servizzi aħjar għall-ħiliet u l-kwalifiki (il-Europass) u li tħassar id-Deċiżjoni Nru 2241/2004/KE (ĠU L 112, 2.5.2018, p. 42) tistabbilixxi qafas Ewropew li jappoġġa t-trasparenza u l-fehim tal-ħiliet u tal-kwalifiki miksuba f’ambjenti formali, mhux formali u informali, inkluż permezz ta’ esperjenzi prattiċi, tal-mobilità u tal-volontarjat.

(16) ĠU C 398, 22.12.2012, p. 1.

(17) Evaluation of the EU Youth Strategy and the Council Recommendation on the mobility of young volunteers (europa.eu) (Evalwazzjoni tal-Istrateġija tal-UE għaż-Żgħażagħ u r-Rakkomandazzjoni tal-Kunsill dwar il-mobilità tal-voluntiera żgħażagħ), 2016.

(18) Il-voluntiera ma jitħallsux għal ħinhom iżda jistgħu jkunu koperti l-ispejjeż li normalment ikunu limitati għall-ivvjaġġar, għall-ikel jew għall-akkomodazzjoni u/jew għal spejjeż personali żgħar oħra.

(19) Ara l-istess definizzjoni fir-Regolament (UE) 2021/888, l-Artikolu 2(4).

(20) Direttiva (UE) 2016/2102 tal-Parlament Ewropew u tal-Kunsill tas-26 ta’ Ottubru 2016 dwar l-aċċessibbiltà tas-siti elettroniċi u tal-applikazzjonijiet mobbli tal-korpi tas-settur pubbliku (ĠU L327, 2.12.2016, p. 1).

(21) Inkluż informazzjoni dwar il-proċeduri għall-applikazzjoni għal Karta Ewropea tal-Assigurazzjoni tas-Saħħa (EHIC) u informazzjoni dettaljata dwar dak li huwa kopert u dak li ma huwiex kopert mis-sistemi nazzjonali tal-kura tas-saħħa.

(22) Il-portal multilingwi “l-Ewropa Tiegħek” skont ir-Regolament (UE) 2018/1724, ĠU L 295, 21.11.2018, p. 1; it-Taqsima Wiki taż-Żgħażagħ tal-Portal Ewropew taż-Żgħażagħ; informazzjoni dwar il-portal Europa, eż. dwar l-EHIC: Applikazzjoni għal karta - Impjiegi, Affarijiet Soċjali u Inklużjoni - il-Kummissjoni Ewropea (europa.eu)

(23) Riżoluzzjoni tal-Kunsill u tar-Rappreżentanti tal-Gvernijiet tal-Istati Membri, imlaqqgħin fi ħdan il-Kunsill dwar il-Qafas għall-istabbiliment ta’ Aġenda Ewropea għall-Ħidma fost iż-Żgħażagħ (2020/C 415/01).

(24) Regolament (UE) 2021/888 tal-Parlament Ewropew u tal-Kunsill tal-20 ta’ Mejju 2021 li jistabbilixxi l-Programm tal-Korp Ewropew ta’ Solidarjetà u li jħassar ir-Regolamenti (UE) 2018/1475 u (UE) Nru 375/2014 (ĠU L 202, 8.6.2021, p. 32).

(25) Ara l-Istrateġija għall-Inklużjoni u d-Diversità tal-Erasmus+ u tal-Korp Ewropew ta’ Solidarjetà għal gwida dwar kif dan għandu jsir: https://ec.europa.eu/programmes/erasmus-plus/resources/implementation-guidelines-erasmus-and-european-solidarity-corps-inclusion-and-diversity_en

(26) F’konformità mal-istrateġiji tal-UE għall-ugwaljanza u l-oqfsa ta’ politika ta’ inklużjoni mmirati lejn gruppi speċifiċi diskriminati u żvantaġġati, li ġew adottati fl-2020 u l-2021: Il-Pjan ta’ Azzjoni tal-UE għall-ġlieda kontra r-razziżmu 2020-2025 (COM(2020) 565 final, 18 ta’ Settembru 2020), il-Qafas Strateġiku tal-UE għar-Rom għall-ugwaljanza, għall-inklużjoni u għall-parteċipazzjoni (COM(2020) 620 final, 7 ta’ Ottubru 2020), l-Istrateġija għall-ugwaljanza tal-LGBTIQ (COM(2020) 698 final, 12 ta’ Novembru 2020), il-Pjan ta’ Azzjoni dwar l-Integrazzjoni u l-Inklużjoni (COM(2020) 758 final, 24 ta’ Novembru 2020), l-Istrateġija dwar id-Drittijiet tal-Persuni b’Diżabilità (COM(2021) 101 final, 3 ta’ Marzu 2021).

(27) Din diġà kienet prattika tajba ta’ dak li qabel kien is-Servizz Volontarju Ewropew; issa l-Korp Ewropew ta’ Solidarjetà jipprevedi Karta Ewropea għaż-Żgħażagħ għal kull voluntier mingħajr ħlas.

(28) B’informazzjoni prevista taħt il-punt 2 a) ta’ din ir-Rakkomandazzjoni, kif ukoll informazzjoni dwar skemi jew attivitajiet nazzjonali ta’ volontarjat.